
***Списък на съществуващите туристически маршрути в района на резерват „Орлица“ и пътеки за посетители в границите на резервата***

**Туристически маршрути в района на резерват „Орлица“:**

Резерват „Орлица“ попада в община Котел. Туристически маршрути от община Котел, които имат необходимата маркировка са:

1. **Котел - м. Чукарите до с. Жеравна**;
2. **Котел – м. Чобра таш - Тракийско светилище „Чобра таш”,** намира се в местността „Чобра таш”, на 8 km северно от гр. Котел, в северното подножие на превала на Котленския проход;
3. **Котел – м. Вида** – На връх Вида се намира крепoст със същото име, съоръжение на повече от 2400 години, използвано от траки, римляни, византийци, българи. Обектът е на едноименен връх на 8 km южно от града. Надморската височина е 861 m, а панорамната гледка обхваща видимост от повече от 50 km. В подножието на върха е местността Гръцки дол, където според преданието са били разбити византийците от войските на хан Крум през 811 година и от Ивайло на 17 юли 1279 г;
4. **Котел – пещера Приказна**, която е природна забележителност - 5.2 ha в м. Зеленич. Проучени са 3100 m пещерни галерии - 6-та в България по дължина. Най-богатата в района на пещерни образувания;
5. **Котел – местността Злостен**, тя е природна забележителност, в която се намират характерни земни форми, пещери и др. карстови образувания вековна букова гора местности с историческо и географско значение;
6. **Котел - през местността Кореник до село Жеравна –** това е една от най-посещаваните пътеки на територията на общината. Пътеката от Котел до Жеравна минава през два заслона, на които туристите могат да починат и отново да продължат маршрута. В кътовете са направени беседки и барбекю, а посетителите могат да отседнат там и при лошо време. След като стигнат до Жеравна, при желание туристите могат да се върнат по обратния път отново пеш или да изчакат автобус, който да ги върне в Котел.;
7. **Село Медвен – местността Синия вир – до резерват „Орлица“;**
8. **„Медвен – Сини вир – Скоковете“ -** по пътеката, водеща до „Скоковете”, задължително трябва да се измине целия маршрут отиване и връщане, тъй като няма възможност автобус да извози туристите. Изходният пункт е село Медвен (**Фигура 1**), което се намира на около 14 km от гр. Котел, в близост до селата Жеравна, Градец и Ичера. Степента на трудност е лесна и основните забележителности са на около 1 час. До това място се стига по долината на река Медвенска, която извира само на 11 km над селото. Автомобилният път свършва до екоселище „Синия вир“, което се намира в края на селото. Оттам започва и истинската екопътека. Водопадът по нея е на около 40 минути ход. Дълбочината му достига 8 m, а на места дори 10 m. По поречието на р. Медвенска има маркирана друга пътека, която води до водопадите Голям и Малък скок.



***Фигура 1*** *Туристически маршрут „Медвен – Сини вир – Скоковете“*

Два от туристическите маршрута: Котел – местността Чукарите – село Жеравна и Котел – местността Злостен, са част от националния маршрут Ком – Емине (пътят на слънцето). Съществуването на инфраструктурата по тези маршрути улеснява туристите, създава удобства за наблюдение, заслони, места за пикник. Запознава ги с природните забележителности, археологическите обекти по маршрутите и ще ги отведе до културно-исторически паметници в общината.

**Пътеки за посетители на територията на резерват „Орлица“**

На територията на резерват „Орлица“ има две пътеки за посетители. Те са регламентирани със Заповед РД–1031/29.09.2004г. на Министъра на околната среда и водите.

|  |  |  |
| --- | --- | --- |
| № | Пътека за посетители | Документ, с който е регламентирана |
|  | Пътека, преминаваща през отдели с номера 449 и 448 по Лесоустройствен проект на Държавна дивечовъдна станция – Котел, от 1994г. | Заповед РД–1031/29.09.2004 г. на Министъра на околната среда и водите. |
|  | Пътека, преминаваща през отдели с номера 425 и 424 по Лесоустройствен проект на Държавна дивечовъдна станция – Котел, от 1994г. | Заповед РД–1031/29.09.2004 г. на Министъра на околната среда и водите. |